钦定古今图书集成/明伦汇编/官常典/第262卷 > 后周
## 钦定古今图书集成/明伦汇编/官常典/第262卷 > 后周

### 世宗显德元年命枢密直学士逐月抄录事件送付史馆

按《五代史周世宗本纪》，不载按《册府元龟》，李毂为
宰臣监修国史，显德元年十月奏曰：“窃以自古王者
咸建史馆，君臣献替之谋，皆须备载，家国安危之道，
得以直书。历代已来，其名不一。人君言动，则起居注
创自累朝；辅相经纶，则时政记兴于前代。然后采其
事实，编作史书。盖缘闻见之间，须有来处，记录之际，
得以审详。今之左右起居郎，古之左右史也。唐文宗
朝，命其官执笔立于殿阶螭头之下，以纪政事。后则
明宗朝命端明殿及枢密直学士皆轮修日历，旋送
史馆，以备纂修。降及近朝，此事皆废。今后欲望以谘
询之事、裁制之规，别命近臣，旋具抄录，每当修撰日
历，即令封送史臣。”从之。因命枢密院直学士今后于
枢密使处逐月抄录事件，送付史馆。先是，太祖黜王
峻为商州司马，既出之后，虑其史笔不直，因宣取开
国已来《日历》读之。史臣以不知禁密机事，恐成漏略，
相与为忧。及世宗嗣位，亦留意于史传，因共起请为
编修之备。

显德五年，诏“当直下直学士逐日起居，其当直学士
仍赴晚朝。”

按《五代史周世宗本纪》。不载按《文献通考》。五年“诏
今后当直下直学士。并宜令逐日起居。其当直学士。
仍赴晚朝。”

〈注〉旧制，翰林学士与常参官五日一度起居。世宗欲朝夕赐见，访以时事，故有是诏。